A MÁV megrendelte a Bicske és a Felcsút Puskás Akadémia állomások közötti „vasútvonal forgalmi illetve erősáramú szimulációs modelljének” elkészítését, valamint ennek eredményeiről egy tanulmányterv összeállítását – erről a G7 számolt be pénteken. Az erről szóló megállapodást december elején alá is írták, a megbízást az Axon 6M Kft. nyerte el.

A gazdasági hírportál azt írja, hogy a meghosszabbítás elég egyértelműen villamosított vasútvonal tervezésére és kiépítésére utal. Ezt erősíti egy, a MÁV honlapjára feltöltött tenderkiírás is, amelyben a MÁV Zrt. a „Bicske – Felcsút Puskás Akadémia felhagyott nyomvonalon új, normál nyomtávon járható 25 kilovolt rendszerben villamosított vasútvonal tervezését” kapta feladatául.

Vagyis Bicskéig már nem a kisvasút folytatódna, hanem normál vasútvonalat építenének.

Amennyiben a fejlesztés a másik irányba, Lovasberénybe is megtörténik, akkor az a helyzet áll elő, hogy Felcsútig el lehet majd jutni normál vasúttal, de aki tovább akarna menni Lovasberény, Alcsútdoboz, vagy Vértesacsa irányába, akkor közben át kellene szállnia a kisvasútra.

Kiemelt kép: MTI/Máthé Zoltán